**Un secret**

*Ana Blandiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De un timp nu-mi prea plăcea

Arpagic cum se purta.

Mieuna, se fandosea,

Şi când nu-l vedeam fura.

Ba, fiind mai mărişor,

Se făcuse vânător.

Printre mure şi urzici,

Vâna păsările mici;

Printre zmeuri şi ciulini,

Vâna puii din vecini;

Şi-ntr-o zi l-am prins de tot

Cu un fluture în bot.

Nici o îndoială nu-i,

Că-i urât din partea lui.

Dar eu, totuşi, m-am gândit

Că poate-i nelămurit.

Să-i spun pe-nţelesul său

Ce e bine şi ce-i rău.

Şi i-am zis: domnule Pis,

Aici eşti în Paradis.

Poţi să ai ce vrei, de toate,

Dar nu poţi să ai păcate.

Condiţia ca să rămâi

E să fii premiant întâi.

Şi-un secret de vrei să-ţi zic:

Bine-ar fi să rămâi mic,

Căci paradisul meu, să ştii,

E făcut pentru copii;

E un rai liliputan,

Nu-ncape-n el un motan.

Dar de mă restrâng un pic

Poate-ncăpea un pisic.